બુદ્ધિને જ્ઞાનમાં સ્થિર કરવી હોય તો પુરુષે શું કરવું જોઇએ તેનો ઉપાય અહીં બતાવ્યો છે. કાચબો દરિયામાં કે કોઇ જળાશયમાં તરતો હોય છે ત્યારે તેના પગ ડોક વગેરે બહાર કાઢતો હોય છે, પણ જ્યારે તેને કોઇ ભય દેખાય છે ત્યારે તે તેના પગ માથું તેમ જ જે કોઇ અંગ તેના કઠણ કોચલાની બહાર હોય છે તેને તે પોતાના દેહની અંદર પરત ખેંચી લે છે અર્થાત્ સંકોરી લે છે. તેવી રીતે મનુષ્ય પોતાની ઇન્દ્રીયોને તેના સંબંધિત વિષયોમાંથી સંકોરી લે તો પછી તેને માટે જ્ઞાનનો – ભક્તિનો ઇશ્વર તરફ્નો માર્ગ ખુલ્લો થાય છે. તેની બુદ્ધિ કે મન આમ તેમ ભટકવાનું બંધ કરી દે છે તેથી તેનું મન ઇશ્વર તરફ્ ખેંચાવા લાગે છે અને તેને પ્રભુનું ધ્યાન થવા લાગે છે તેમ પણ કહી શકાય. બુદ્ધિ જ્ઞાનમાં સ્થિર થાય તે પછી તે મનુષ્યને કોઇ ચિંતા કે પ્રશ્નો સતાવતા નથી, કેમ કે જેને જ્ઞાન થઇ જાય છે તેને સુખ કે દુઃખની કોઇ વિશેષ અસર પડતી જ નથી. એટલે આપણે બુદ્ધિને જ્ઞાનમાં સ્થિર કરવા સારું ઇન્દ્રીયોને વિષયોમાંથી ફરેગ કરવી જ પડશે. અસ્તુ.